**Consuelo Gil Roësset**, que tras o seu matrimonio engadiu **de Franco**, nada en Madrid en 1905 e finada na mesma cidade o 26 de setembro de 1995, foi unha editora española. Entre as revistas que produciu destacan *Chicos* (1938-1955), *Mis Chicas* (1941-1950) ou *El Gran Chicos* (1945-1950). Foi tamén directora da revista *Mujer* e creou a Editorial Gilsa. Era irmá da escultora Margarita Gil Roësset, considerada membro da Xeración do 27, e sobriña da pintora María Roësset Mosquera.

Traxectoria
-----------

Filla do enxeñeiro militar Julián Gil Clemente e de Cecilia Margot Roësset Mosquera, «preocupáronse de que as súas fillas recibisen unha educación o máis completa posíbel, máis parecida á que recibían os nenos da época que á que se lles ofrecía ás nenas.» Amais de Consuelo (1905) e Marga (1908) tiveron outros dous fillos, Pedro (1910) e Enrique (1912). As fillas estudaron nas Ursulinas e aprenderon piano, violín e francés, segundo os canons educativos da época.

Con seis anos empezou a aprender debuxo e pintura con José María López Mezquita. Polas tardes, xunto á súa irmá Margarita, o pai impartíalles clases de física e matemática na casa. Coa axuda das ilustracións da súa irmá, con trece anos xa publicara *El niño de oro* en Madrid e "*Rose des Bois* en París.

En 1926 contraeu matrimonio con José María Franco Bordons, músico e compositor. Escribiu poemas que el musicou como *Canciones de niños*.

Sendo xa nai, estudou na Universidade Central de Madrid e foi «unha das poucas mulleres universitarias da época». Converteuse en catedrática de inglés e impartiu clases nesa mesma universidade. Tamén traduciu varias obras do inglés e do francés.

### Actividade editorial

Pouco antes de estalar a Guerra civil española, Gil trasladárase a Donostia cos seus tres fillos de veraneo. Alí centralizouse a produción editorial da zona sublevada. Colaborou en *La Ametralladora* e en *Pelayos* e dirixiu a revista *Mujer*. 

En 1938 fundou, xunto co empresario catalán Juan Baygual, a revista *Chicos*. Amais de dirixila, levaba as seccións de correspondencia co público lector, *El Club de Chicos* e *Mis Chicas*, as cales asinaba cos pseudónimos de L. de Villadiego e Madriña. Lanzou logo a publicación *Mis Chicas*, a primeira revista para nenas da posguerra, amais de *Chiquitito* (1942) e *El Gran Chicos* (1945). Porén, posteriormente centrouse en *Chicas*, dirixida a lectoras de máis idade.

En 1942, cando se puido recuperar a propiedade privada, creou a Editorial Gilsa (Consuelo Gil S.A.). Comprou a revista *Chicos* e desde ela xestionou a edición de moitas destas publicacións e doutras novas. Incorporou a cor e mantivo no cadro de persoal a Emilio Freixas, quen chegara en 1939 e permaneceu dez anos na revista. Máis adiante incorporou a Jesús Blasco e aos seus irmáns Alejandro e Pilar. En 1945 entra na editora Mariano Zaragüeta:

> 
> 
> «A fazaña desta gran editora, ademais do feito de ser muller nun período conflitivo para estas, cando case só se lles permitía seren amas de casas, permanece como un exemplo inalcanzábel -nun posto ao que só podían acceder os homes naqueles momentos en España-, de talento e inventiva inigualábeis.»
> Mari Pepa Lara García, 12 de xuño de 2020
> 
> 

Terminada a guerra volveu a Madrid onde impartiu clases no Instituto Lope de Vega. Mostrou «gran interese pola pedagoxía infantil, e logo se deu de conta da importancia da banda deseñada como ferramenta de apoio á educación dos máis pequenos».

Notas
-----

1. ↑  Cuadrado, Jesús (1996). "Diccionario de 100 autores con 100 ausencias". *CLIJ: Cuadernos de literatura infantil y juvenil* (en castelán) **9** (85): 18–36. ISSN 0214-4123.  `|data-acceso=` require `|url=` (Axuda)
2. 1 2  (Ballesteros Aguayo et al. 2016, p. 77)
3. ↑  García Padrino, Jaime (2001). *Así pasaron muchos años: en torno a la literatura infantil española* (en castelán). Ediciones de la Universidad de Castilla-La Mancha. p. 205. ISBN 9788484271352. OCLC 48569160. Consultado o 1 de xaneiro de 2022.
4. 1 2 3 4  "La 'otra' generación del 27". *Ministerio de Cultura y Deporte* (en castelán). 6 de marzo de 2020. Consultado o 18 de setembro de 2022.
5. ↑  Bianco, Serena (2018). "Las Sinsombrero: mujeres olvidadas de la Generación del 27". En Romano Martín, Yolanda; Velázquez García, Sara. *Las inéditas: voces femeninas más allá del silencio*. Aquilafuente (en castelán) **246**. Cuenca: Ediciones Universidad de Salamanca. pp. 21–33. ISBN 9788490128879.
6. ↑  ""El niño de oro"". *La Correspondencia de España* (22933) (Madrid). 24 de xaneiro de 1921. p. 1. Consultado o 18 de setembro de 2022.
7. 1 2 3  Siso Monter, Montserrat (2 de xuño de 2016). "Las Roësset, una familia de artistas femeninas". *II Jornadas Predoctorales en Humanidades* (en castelán) (Girona). Consultado o 15 de novembro de 2022.
8. ↑  Martín (02/1968), p. 64.
9. ↑  Martín (02/1968), pp. 71 a 72.
10. 1 2  Martín (03/1968), pp. 131 a 132
11. ↑  (Ballesteros Aguayo 2016, p. 136)

Véxase tamén
------------

### Bibliografía

* Ballesteros-Aguayo, Lucía (2016). *Las revistas infantiles y juveniles de FET y de las JONS y de Acción Católica durante la posguerra española (1938-53): la prensa al servicio del adoctrinamiento del Estado franquista* (en castelán). tese doutoral dirixida por Juan Antonio García Galindo. Universidad de Málaga.
* Lara García, Mari Pepa (12 de xuño de 2020). "CONSUELO Y MARGA GIL ROËSSET". *Real Academia de Bellas Artes de San Telmo de Málaga* (en castelán). Consultado o 1 de xaneiro de 2022.
* Martín Martínez, Antonio (febreiro de 1968). "Apuntes para una historia de los tebeos III. Tiempos heroicos del tebeo español (1936-1946)" (PDF). *Revista de Educación* (en castelán) (196) (Madrid). pp. 61–74. Consultado o 18 de setembro de 2022.
* Martín Martínez, Antonio (marzo de 1968). "Apuntes para una historia de los tebeos IV. El tebeo, cultura de masas (1946-1963)" (PDF). *Revista de Educación* (en castelán) (197) (Madrid). pp. 125–141. Consultado o 18 de setembro de 2022.

|  |  |
| --- | --- |
| Control de autoridades | 
* Wd: Q5784828
* WorldCat
* VIAF: 73325792
* BNE: XX1245061
* GND: 1194029361
* ISNI: 0000 0001 1474 9563
* LCCN: n2008035872
* WomenWriters: ID

 |